pythainlp/thaigov-v2-corpus-22032023 huggingface dataset:
วันจันทร์ที่ 28 มิถุนายน 2564
ผู้อาศัยใน กทม. ลงทะเบียนรับวัคซีนโควิด-19 ผ่านเว็บ ไทยร่วมใจ
วันอาทิตย์ที่ 30 พฤษภาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
ข่าวดีสำหรับผู้อยู่อาศัยใน กทม. ที่มีอายุระหว่าง 18 – 59 ปี และไม่ได้เป็นโรค 7 กลุ่มเสี่ยง สามารถลงทะเบียนเพื่อฉีดวัคซีนโควิด-19 ได้แล้ววันนี้ สำหรับผู้ที่เคยใช้งานแอปพลิเคชันเป๋าตัง แจ้งความประสงค์ได้ในแอปพลิเคชัน และรอ SMS ยืนยัน ส่วนผู้ไม่เคยใช้แอปพลิเคชันเป๋าตังลงทะเบียนได้ทางเว็บไซต์ www.ไทยร่วมใจ.com ผู้ไม่มีอินเทอร์เน็ต ลงทะเบียนได้ที่ร้านสะดวกซื้อ ได้แก่ 7-11, Family mart, Tops Daily และ Mini Big C ที่เปิดเป็นจุดรับลงทะเบียน โดยมีจุดฉีดวัคซีนนอกโรงพยาบาลรวม 25 จุด เช่น เดอะสตรีทรัชดา สามย่านมิตรทาวน์ บิ๊กซีร่มเกล้า บิ๊กซีบางบอน โลตัสมีนบุรี เดอะมอลล์บางกะปิ โรบินสันไลฟ์สไตล์ลาดกระบัง เป็นต้น โดยจะเริ่มฉีดวันที่ 7 มิ.ย. เป็นต้นไป
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 19 กรกฎาคม 2564
ประกาศ ขสมก. ประจำวันที่ 19 กรกฎาคม 2564​ พบพนง.ติดเชื้อไวรัส COVID-19 จำนวน 17 ราย
ประกาศ ขสมก. ประจำวันที่ 19 กรกฎาคม 2564​ พบพนง.ติดเชื้อไวรัส COVID-19 จำนวน 17 ราย
1) พนักงานขับรถโดยสารปรับอากาศ สาย 79 เพศชาย อายุ 57 ปี
2) พนักงานเก็บค่าโดยสารรถปรับอากาศ สาย 79 เพศชาย อายุ 59 ปี
3) พนักงานเก็บค่าโดยสารรถปรับอากาศ สาย 79 เพศหญิง อายุ 29 ปี
4) พนักงานเก็บค่าโดยสารรถปรับอากาศ สาย 509 เพศหญิง อายุ 39 ปี
5) พนักงานขับรถโดยสารธรรมดา สาย 11 เพศชาย อายุ 30 ปี
6) พนักงานเก็บค่าโดยสารรถธรรมดา สาย 24 เพศหญิง อายุ 47 ปี
7) พนักงานขับรถโดยสารปรับอากาศ สาย 140 เพศชาย อายุ 51 ปี
8) พนักงานเก็บค่าโดยสารรถปรับอากาศ สาย 107 เพศหญิง อายุ 60 ปี
9) พนักงานบัญชีค่าโดยสาร ระดับ 4 อู่สวนสยาม เขตการเดินรถที่ 8 เพศชาย อายุ 60 ปี
10) นายท่าปล่อยรถโดยสาร สาย 77 และสาย 180 อู่ใต้ทางด่วนสาธุประดิษฐ์ เขตการเดินรถที่ 4 เพศชาย อายุ 59 ปี
11) พนักงานเก็บค่าโดยสารรถปรับอากาศ สาย 16 เพศหญิง อายุ 44 ปี
12) พนักงานขับรถโดยสารปรับอากาศ สาย A1 เพศหญิง อายุ 48 ปี
13) พนักงานขับรถโดยสารธรรมดา สาย 191 เพศชาย อายุ 48 ปี
14) เจ้าหน้าที่สายตรวจพิเศษ กลุ่มงานสายตรวจพิเศษ เพศชาย อายุ 58 ปี
15) พนักงานธุรการ ระดับ 4 งานบริการ เขตการเดินรถที่ 6 อู่บรมราชชนนี เพศหญิง อายุ 59 ปี
16) พนักงานเก็บค่าโดยสารรถปรับอากาศ สาย 39 เพศหญิง อายุ 53 ปี
17) พนักงานขับรถโดยสารธรรมดา สาย 7ก เพศชาย อายุ 45 ปี
วันพุธที่ 29 กันยายน 2564
แบงค์ชาติ เตือนภัย  SMS ทางโทรศัพท์มือถือ ที่มีข้อความว่า "คุณได้รับสินเชื่อจาก ธปท." ❌ไม่เป็นความจริง❌
แบงค์ชาติ เตือนภัย  SMS ทางโทรศัพท์มือถือ ที่มีข้อความว่า "คุณได้รับสินเชื่อจาก ธปท." ❌ไม่เป็นความจริง❌
แบงค์ชาติ เตือนภัย SMS ทางโทรศัพท์มือถือ ที่มีข้อความว่า "คุณได้รับสินเชื่อจาก ธปท." ❌ไม่เป็นความจริง❌
.
หากได้รับ SMS ดังกล่าว อย่ากดลิงก์หรือกรอกข้อมูลเป็นอันขาด! เนื่องจากแบงก์ชาติไม่ได้มีการปล่อยกู้กับประชาชนทั่วไป อีกทั้งยังมีความเสี่ยงถูกนำข้อมูลไปใช้ในทางทุจริตได้ครับ
.
ตรวจสอบรายชื่อผู้ให้บริการที่ได้รับอนุญาตประกอบธุรกิจสินเชื่อจากแบงก์ชาติก่อนกู้เงินทุกครั้ง คลิก
วันอังคารที่ 14 มิถุนายน 2565
ครม.อนุมัติก่อสร้างโครงการทางหลวงพิเศษระหว่างเมืองหมายเลข 7 ส่วนต่อขยายเชื่อมต่อสนามบินอู่ตะเภา ของกรมทางหลวง วงเงินรวม 4,508 ล้านบาท ระยะทางรวม 1.92 กิโลเมตร
ครม.อนุมัติก่อสร้างโครงการทางหลวงพิเศษระหว่างเมืองหมายเลข 7 ส่วนต่อขยายเชื่อมต่อสนามบินอู่ตะเภา ของกรมทางหลวง วงเงินรวม 4,508 ล้านบาท ระยะทางรวม 1.92 กิโลเมตร
วันที่ 14 มิถุนายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) อนุมัติให้กรมทางหลวงดำเนินงานก่อสร้างโครงการทางหลวงพิเศษระหว่างเมืองหมายเลข 7 ส่วนต่อขยายเชื่อมต่อสนามบินอู่ตะเภา วงเงินรวม 4,508 ล้านบาท ระยะทางรวม 1.92 กิโลเมตร โดยให้กระทรวงการคลังจัดหาเงินกู้สำหรับค่าก่อสร้างและค่าควบคุมงานตามแผนบริหารหนี้สาธารณะ และให้สำนักงบประมาณจัดสรรงบประมาณสำหรับค่าจัดกรรมสิทธิ์ที่ดินวงเงิน 108 ล้านบาท รวมถึงเงินงบประมาณสมทบกับแหล่งเงินกู้ โดยอัตราส่วนของแหล่งเงินกู้และเงินงบประมาณสมทบให้เป็นไปตามที่กระทรวงการคลังทำความตกลงกับแหล่งเงินกู้
สำหรับโครงการทางหลวงพิเศษระหว่างเมืองหมายเลข 7 ส่วนต่อขยายเชื่อมต่อสนามบินอู่ตะเภานี้ มีวัตถุประสงค์เพื่อรองรับการจราจรที่จะเพิ่มขึ้นในอนาคตบริเวณสนามบินอู่ตะเภาและเมืองการบินภาคตะวันออก ซึ่งสนามบินอู่ตะเภาจะเปิดให้บริการเป็นสนามบินนานาชาติเชิงพาณิชย์หลักแห่งที่3 ในปี 2568 โดยจะเป็นการก่อสร้างทางยกระดับเชื่อมต่อจากทางหลวงพิเศษระหว่างเมืองหมายเลข 7 ช่วงพัทยา-มาบตาพุด ถัดจากด่านเก็บค่าธรรมเนียมผ่านทางอู่ตะเภาเข้าสู่อาคารผู้โดยสารหลังที่ 3 ของสนามบินอู่ตะเภาโดยตรง ซึ่งจะช่วยลดระยะทางสู่สนามบินอู่ตะเภาจากเดิม 5 กิโลเมตร เหลือ 1.92 กิโลเมตร โดยไม่มีการเก็บค่าธรรมเนียมผ่านทางเพิ่ม รวมถึงทางเลี้ยวและทางแยกต่างระดับบริเวณจุดตัดกับถนนสุขุมวิท คาดว่าเมื่อเปิดให้บริการในปี 2568 จะมีปริมาณจราจรประมาณ 22,000 คันต่อวัน และเพิ่มเป็น 41,300 คันต่อวันในปี 2597 หรือปีที่ 30 ของโครงการ
น.ส.ไตรศุลีกล่าวว่า มูลค่าโครงการทางหลวงพิเศษระหว่างเมืองหมายเลข 7 ส่วนต่อขยายเชื่อมต่อสนามบินอู่ตะเภารวม 4,508 ล้านบาท จะแบ่งเป็น ค่าก่อสร้าง ค่าจ้างที่ปรึกษาควบคุมงาน และเงินเผื่อเหลือเผื่อขาดรวม 4,400 ล้านบาท ใช้จ่ายจากเงินกู้ตามแผนบริหารหนี้สาธารณะปีงบประมาณ 2565 และค่าจัดกรรมสิทธิ์ที่ดินจำนวน 108 ล้านบาท ใช้จ่ายจากเงินงบประมาณระยะเวลาก่อสร้างระหว่างปี 2565-2567 โดยโครงการนี้แม้จะไม่มีผลตอบแทนทางการเงินเพราะไม่มีรายได้จากการเก็บค่าธรรมเนียมผ่านทางในบริเวณส่วนต่อขยาย แต่เมื่อวิเคราะห์อัตราผลตอบแทนทางเศรษฐกิจ(EIRR) ของโครงการพบว่า มีค่าร้อยละ 14.79 ซึ่งสูงกว่าค่ามาตรฐานที่สำนักงานสภาพัฒนาการเศรษฐกิจและสังคมแห่งชาติ(สศช.) กำหนดที่ร้อยละ 12 แสดงว่าโครงการฯมีความเหมาะสมที่จะลงทุน
วันศุกร์ที่ 5 พฤศจิกายน 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 29 ตุลาคม – 4 พฤศจิกายน 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 29 ตุลาคม – 4 พฤศจิกายน 2564 พบการกระทำผิด จำนวน 426 คดี คิดเป็นเงินค่าปรับ 9.59 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิต โดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใสและ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพ ของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 (ระหว่างวันที่ 29 ตุลาคม – 4 พฤศจิกายน 2564) พบว่ามีการกระทำผิด จำนวน 426 คดี คิดเป็นเงินค่าปรับ 9.59 ล้านบาท โดยแยกเป็น สุรา จำนวน 189 คดี ค่าปรับ 1.74 ล้านบาท ยาสูบ จำนวน 156 คดี ค่าปรับ 5.42 ล้านบาท ไพ่ จำนวน 13 คดี ค่าปรับ 0.10 ล้านบาท น้ำมันและผลิตภัณฑ์น้ำมัน จำนวน 10 คดี ค่าปรับ 0.18 ล้านบาท น้ำหอม จำนวน 4 คดี ค่าปรับ 0.11 ล้านบาท รถจักรยานยนต์ จำนวน 42 คดี ค่าปรับ 1.12 ล้านบาท และสินค้าอื่น ๆ จำนวน 12 คดี ค่าปรับ 0.92 ล้านบาท โดยมีของกลางแยกเป็นน้ำสุรา จำนวน 893.785 ลิตร ยาสูบ จำนวน 1,099,802 ซอง ไพ่ จำนวน 397 สำรับ น้ำมันและผลิตภัณฑ์น้ำมัน จำนวน 6,118.000 ลิตร น้ำหอม จำนวน 96 ขวด รถจักรยานยนต์ จำนวน 56 คัน
สรุปยอดรวมในปีงบประมาณ พ.ศ. 2565 ตั้งแต่วันที่ 1 ตุลาคม – 4 พฤศจิกายน 2564 พบว่ามีการกระทำผิด จำนวน 2,496 คดี คิดเป็นเงินค่าปรับ 62.84 ล้านบาท โดยแยกเป็น สุรา จำนวน 1,256 คดี ค่าปรับ 11.53 ล้านบาท ยาสูบ จำนวน 878 คดี ค่าปรับ 27.93 ล้านบาท ไพ่ จำนวน 42 คดี ค่าปรับ 0.41 ล้านบาท น้ำมันและผลิตภัณฑ์น้ำมัน จำนวน 62 คดี ค่าปรับ 13.11 ล้านบาท น้ำหอม จำนวน 16 คดี ค่าปรับ 0.77 ล้านบาท รถจักรยานยนต์ จำนวน 179 คดี ค่าปรับ จำนวน 4.01 ล้านบาท และสินค้าอื่น ๆ จำนวน 63 คดี ค่าปรับ 5.08 ล้านบาท โดยมีของกลางแยกเป็นน้ำสุรา จำนวน 10,141.980 ลิตร ยาสูบ จำนวน 1,148,097 ซอง ไพ่ จำนวน 1,781 สำรับ น้ำมันและผลิตภัณฑ์น้ำมัน จำนวน 363,493.000 ลิตร น้ำหอม จำนวน 12,903 ขวด รถจักรยานยนต์ จำนวน 212 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันศุกร์ที่ 31 ธันวาคม 2564
นายกรัฐมนตรี กล่าวคำปราศรัยผ่านบันทึกวีดิทัศน์ เนื่องในโอกาสวันขึ้นปีใหม่ พุทธศักราช 2565
พลเอก ประยุทธ์ จันทร์โอชา  นายกรัฐมนตรี กล่าวคำปราศรัยผ่านบันทึกวีดิทัศน์ เนื่องในโอกาสวันขึ้นปีใหม่ พุทธศักราช 2565
พี่น้องประชาชนชาวไทยที่รักในโอกาสวันขึ้นปีใหม่พุทธศักราช2565ผมขอเชิญชวนพี่น้องชาวไทยร่วมกันตั้งจิตอธิษฐานขออาราธนาคุณพระศรีรัตนตรัยและพลานุภาพแห่งสิ่งศักดิ์สิทธิ์ในสากลโปรดอภิบาลประทานพรให้พระบาทสมเด็จพระเจ้าอยู่หัวและสมเด็จพระนางเจ้าฯพระบรมราชินีสมเด็จพระนางเจ้าสิริกิติ์พระบรมราชินีนาถพระบรมราชชนนีพันปีหลวงและพระบรมวงศานุวงศ์ทุกพระองค์ทรงพระเจริญยิ่งยืนนานทรงพระเกษมสำราญสถิตเป็นมิ่งขวัญร่มเกล้าเหล่าพสกนิกรชาวไทยตราบกาลนาน
ในปีพุทธศักราช2564ที่ผ่านมาพวกเราชาวไทยต้องพบกับเหตุการณ์ต่างๆหลายอย่างเราต้องเผชิญกับการแพร่ระบาดของโรคติดเชื้อไวรัสโคโรนา2019 (COVID-19)ที่ทวีความรุนแรงมากขึ้นเราต้องประสบกับอุทกภัยในหลายพื้นที่ผมขอขอบคุณในความร่วมมือร่วมใจของข้าราชการบุคลากรเจ้าหน้าที่ภาครัฐองค์กรภาคเอกชนอาสาสมัครและพี่น้องชาวไทยทุกคนที่มีส่วนร่วมในการแก้ไขบรรเทาเหตุการณ์ต่างๆที่เกิดขึ้นพร้อมทั้งส่งมอบกำลังใจและยื่นมือเข้ามาช่วยเหลือคนไทยด้วยกันทำให้ได้เห็นถึงพลังแห่งความรักและความสามัคคีที่มีอยู่อย่างเต็มเปี่ยมในจิตใจคนไทยทุกคนจนวันนี้พวกเราสามารถเดินหน้าก้าวพ้นอุปสรรคต่างๆมาได้ด้วยดี
ในศักราชใหม่นี้ถือเป็นการเริ่มต้นสิ่งใหม่โดยนำเอาประสบการณ์ในปีที่ผ่านมามาเป็นบทเรียนในการปรับวิถีชีวิตเพื่อที่จะได้ดำรงตนอยู่ด้วยความมีสติรอบคอบไม่ประมาทและตั้งมั่นในความสามัคคีปรองดองเป็นน้ำหนึ่งใจเดียวกันอันจะเป็นประโยชน์แก่ตนเองและประเทศชาติโดยรวม
ผมหวังเป็นอย่างยิ่งว่าพี่น้องประชาชนชาวไทยทุกคนจะได้ใช้ช่วงเวลาแห่งการเฉลิมฉลองนี้ร่วมกับครอบครัวและญาติมิตรรวมทั้งปฏิบัติตนให้อยู่ภายใต้หลักเกณฑ์ที่สาธารณสุขกำหนดอย่างเคร่งครัดตลอดจนการสัญจรโดยคำนึงถึงความปลอดภัยทั้งต่อตนเองและผู้อื่นเพื่อทำให้เทศกาลปีใหม่นี้มีแต่ความสุขความทรงจำที่ดีและก้าวเข้าสู่ศักราชใหม่ด้วยจิตใจที่เปี่ยมล้นด้วยพลังต่อไป
เนื่องในวาระวันขึ้นปีใหม่พุทธศักราช2565ผมขออัญเชิญอำนาจสิ่งศักดิ์สิทธิ์ทั้งหลายอีกทั้งเดชะพระบารมีแห่งองค์พระบาทสมเด็จพระเจ้าอยู่หัวและสมเด็จพระนางเจ้าฯพระบรมราชินีโปรดดลบันดาลประทานพรให้พี่น้องประชาชนคนไทยทุกคนประสบแต่สิ่งอันเป็นมงคลปราศจากโรคภัยไข้เจ็บและภยันอันตรายทั้งปวงมีพลังกายพลังใจที่เข้มแข็งและสัมฤทธิ์ผลในสิ่งพึงปรารถนาทุกประการโดยทั่วกันสวัสดีปีใหม่2565ครับ
--------------
วันพุธที่ 20 กรกฎาคม 2565
โฆษกรัฐบาลเผย นายกฯ แต่งตั้งคณะกรรมการเฉพาะกิจเพื่อบริหารสถานการณ์วิกฤตเศรษฐกิจ เดินหน้าขับเคลื่อนแก้ไขปัญหาเศรษฐกิจ พลังงาน สินค้าอุปโภคบริโภค บรรเทาความเดือดร้อนของประชาชน
โฆษกรัฐบาลเผย นายกฯ แต่งตั้งคณะกรรมการเฉพาะกิจเพื่อบริหารสถานการณ์วิกฤตเศรษฐกิจ เดินหน้าขับเคลื่อนแก้ไขปัญหาเศรษฐกิจ พลังงาน สินค้าอุปโภคบริโภค บรรเทาความเดือดร้อนของประชาชนให้คลี่คลายลงโดยเร็ว
วันนี้ (20 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลงนามในคำสั่งสำนักนายกรัฐมนตรีที่ 170/2565 เรื่อง แต่งตั้งคณะกรรมการเฉพาะกิจเพื่อบริหารสถานการณ์วิกฤตเศรษฐกิจ ลงวันที่ 18 กรกฎาคม 2565 โดยมีนายกรัฐมนตรีเป็นประธาน รองนายกรัฐมนตรีที่เกี่ยวข้องเป็นรองประธาน รมว.คลัง รมว.เกษตรและสหกรณ์ รมว.คมนาคม รมว.มหาดไทย รมว.อุตสาหกรรม ปลัดกระทรวง 7 กระทรวง เลขาธิการสภาความมั่นคงแห่งชาติ เลขาธิการคณะกรรมการกฤษฎีกา เลขาธิการสภาพัฒนาการเศรษฐกิจและสังคมแห่งชาติ ผู้อำนวยการสำนักงบประมาณ และผู้ว่าการธนาคารแห่งประเทศไทย เป็นกรรมการ นอกจากนี้ นายกรัฐมนตรียังได้ลงนามในคำสั่งคณะกรรมการเฉพาะกิจเพื่อบริหารสถานการณ์วิกฤตเศรษฐกิจ เรื่อง แต่งตั้งคณะอนุกรรมการติดตามและวิเคราะห์สถานการณ์วิกฤตเศรษฐกิจ ที่มีปลัดกระทรวงการคลัง เป็นประธานอนุกรรมการ ด้วย
นายธนกรกล่าวต่อไปว่า คณะกรรมการฯ จะทำหน้าที่กำหนดแนวทางการบูรณาการ และขับเคลื่อนให้ส่วนราชการหรือหน่วยงานของรัฐถือปฏิบัติเพื่อให้การแก้ไขปัญหาเศรษฐกิจ และบรรเทาความเดือดร้อนของประชาชนให้คลี่คลายลงโดยเร็ว รวมทั้งกำหนดแผนเตรียมความพร้อมรองรับสถานการณ์ในระดับวิกฤตเศรษฐกิจให้เกิดผลสัมฤทธิ์อย่างเป็นรูปธรรมตามนโยบายที่รัฐบาลกำหนด และกำกับ ติดตาม ประเมินผลการดำเนินงานตามแนวทางการบูรณาการ และขับเคลื่อน ในการแก้ไขปัญหาหรือบรรเทาความเดือดร้อนของประชาชน และรายงานผลการดำเนินงานต่อนายกรัฐมนตรี หรือคณะรัฐมนตรี ขณะที่คณะอนุกรรมการฯ จะทำหน้าที่ติดตาม และตรวจสอบ วิเคราะห์ และประเมินผลกระทบที่เกิดขึ้นจากสถานการณ์วิกฤตเศรษฐกิจและกลั่นกรอง ให้ข้อเสนอแนะ หรือความเห็นในการแก้ไขหรือบรรเทาปัญหาความเดือดร้อนของประชาชนจากผลกระทบจากสถานการณ์วิกฤตเศรษฐกิจต่อคณะกรรมการฯ รวมทั้งจัดทำแผนเตรียมความพร้อมรองรับสถานการณ์ในระดับวิกฤตเศรษฐกิจเพื่อเสนอต่อคณะกรรมการฯ
“จากสถานการณ์ความขัดแย้งระหว่างประเทศที่เกิดขึ้น ส่งผลกระทบอย่างรุนแรงต่อทั้งเศรษฐกิจโลกและเศรษฐกิจไทย ทำให้หลายประเทศรวมทั้งไทยต้องประสบปัญหาการปรับตัวสูงขึ้นของราคาพลังงานเชื้อเพลิงและสินค้าอุปโภคบริโภค รวมทั้งการขาดแคลนวัตถุดิบที่สำคัญในห่วงโซ่การเกษตร อันส่งผลกระทบทั้งทางตรงและทางอ้อมต่อการดำเนินชีวิตของประชาชน ซึ่งการจัดตั้งกลไกคณะกรรมการฯ และคณะอนุกรรมการฯ ดังกล่าว จะเป็นเครื่องมือสำคัญของรัฐบาลในการแก้ไขและบรรเทาผลกระทบของเศรษฐกิจโลก การค้าการลงทุน พลังงาน การควบคุมราคาสินค้า และมาตรการด้านการเงินการคลังเพื่อไม่ให้เกิดความเสียหายต่อเศรษฐกิจ เพื่อดูแลความเป็นอยู่ของประชาชน ให้สามารถแก้ไขปัญหาไปในทิศทางเดียวกันอย่างรวดเร็ว ซึ่งนายกรัฐมนตรีได้กำชับหน่วยงานที่เกี่ยวข้องให้ดำเนินมาตรการและแนวทางการแก้ไขปัญหา ตลอดจนแผนเตรียมความพร้อมรองรับวิกฤตการณ์ด้านพลังงานและอาหาร ทั้งในระยะเร่งด่วน ระยะสั้น และระยะยาว อย่างรอบคอบ ยืนยันว่ารัฐบาลจะเดินหน้าแก้ไขปัญหาอย่างเต็มที่ ให้ทันต่อสถานการณ์ เพื่อให้เกิดผลกระทบต่อพี่น้องประชาชนและการขับเคลื่อนด้านเศรษฐกิจของประเทศให้น้อยที่สุด” นายธนกร กล่าว
..............................
วันพุธที่ 9 มีนาคม 2565
รัฐบาลลดภาษีน้ำมันเชื้อเพลิงผลิตไฟฟ้า ส่งผลให้ค่าไฟฟ้าลด 1-1.5 บาท
วันพุธที่ 9 มีนาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลบรรเทาภาระค่าไฟฟ้าแก่ประชาชนทั่วประเทศ โดยอนุมัติปรับลดอัตราภาษีสรรพสามิตสินค้าน้ำมันดีเซลที่มีปริมาณกำมะถันเกินและไม่เกินร้อยละ 0.005 โดยน้ำหนัก หรือ น้ำมันดีเซล บี0 และน้ำมันเตา ให้เหลือจัดเก็บในอัตราเท่ากับ 0 ถึงวันที่ 15 ก.ย.2565 ซึ่งจะส่งผลให้ค่าใช้จ่ายด้านไฟฟ้าของประชาชนลดลงประมาณ 1 – 1.50 บาทต่อหน่วย เป็นระยะเวลา 6 เดือน ทั้งนี้ ในปัจจุบันการไฟฟ้าฝ่ายผลิตแห่งประเทศไทยใช้น้ำมันดีเซลบี0 และน้ำมันเตา เป็นเชื้อเพลิงในการผลิตไฟฟ้าทดแทนก๊าซธรรมชาติที่ราคาในตลาดโลกปรับตัวสูงขึ้นอย่างต่อเนื่อง การปรับลดภาษีสรรพสามิตของสินค้าน้ำมันและผลิตภัณฑ์น้ำมันในครั้งนี้จึงเป็นการช่วยลดอัตราค่าไฟฟ้าโดยปรับลดที่ต้นทุนการผลิตไฟฟ้าโดยตรง
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 5 พฤษภาคม 2565
อว. จัดพิธีเจริญพระพุทธมนต์ และถวายพวงมาลัยสักการะพระบรมราชานุสาวรีย์ ร.4 เนื่องในโอกาส "ครบรอบ 3 ปี วันสถาปนากระทรวงการอุดมศึกษา วิทยาศาสตร์ วิจัยและนวัตกรรม"
อว. จัดพิธีเจริญพระพุทธมนต์ และถวายพวงมาลัยสักการะพระบรมราชานุสาวรีย์ ร.4 เนื่องในโอกาส "ครบรอบ 3 ปี วันสถาปนากระทรวงการอุดมศึกษา วิทยาศาสตร์ วิจัยและนวัตกรรม"
(2 พฤษภาคม 2565) กระทรวงการอุดมศึกษา วิทยาศาสตร์ วิจัยและนวัตกรรม (อว.) จัดงาน "ครบรอบ 3 ปี วันสถาปนากระทรวงการอุดมศึกษา วิทยาศาสตร์ วิจัยและนวัตกรรม" ในเวลา 07.00 น. นำโดย ศ. (พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.) ถวายภัตตาหารแด่พระสงฆ์จำนวน 9 รูป ต่อมาได้นำคณะผู้บริหาร อว. โดยมี ศ.ดร.นพ.สิริฤกษ์ ทรงศิวิไล ปลัดกระทรวง อว., รศ. (พิเศษ) ดร.ดวงฤทธิ์ เบ็ญจาธิกุล ชัยรุ่งเรือง เลขานุการรัฐมนตรีว่าการ และโฆษกกระทรวง อว., ดร.พัชรินรุจา จันทโรนานนท์ ที่ปรึกษารัฐมนตรีว่าการกระทรวง อว., ดร.ดนุช ตันเทอดทิตย์ ผู้ช่วยรัฐมนตรีประจำกระทรวง อว., ศ.ดร.สัมพันธ์ ฤทธิเดช เลขาธิการคณะกรรมการการอุดมศึกษา, ศ.ดร.ศุภชัย ปทุมนากุล รองปลัดกระทรวง อว., รศ.พาสิทธิ์ หล่อธีรพงศ์ รองปลัดกระทรวง อว., นางสาวสุณีย์ เลิศเพียรธรรม ผู้ตรวจราชการกระทรวง อว., ดร.จันทร์เพ็ญ เมฆาอภิรักษ์ ผู้ตรวจราชการกระทรวง อว. ร่วมถวายพวงมาลัยสักการะพระบรมราชานุสาวรีย์พระบาทสมเด็จพระปรเมนทรรามาธิบดีศรีสินทรมหามงกุฎ พระจอมเกล้าเจ้าอยู่หัวพระสยามเทวมหามงกุฎวิทยามหาราช รัชกาลที่ 4 ณ ลานหน้าอาคารพระจอมเกล้า สป.อว.
ต่อมาเวลา 07.30 รมว.อว. พร้อมคณะผู้บริหารกระทรวง ข้าราชการ และเจ้าหน้า อว. เข้าร่วมพิธีเจริญพระพุทธมนต์ ถวายจตุปัจจัยไทยธรรม โดยมีประธานในพิธีฝ่ายสงฆ์ คือ สมเด็จพระมหารัชมงคลมุนี กล่าวสัมโมทนียกถา และ ประธานพิธีฝ่ายฆราวาส คือ รมว.อว. ณ ห้องแถงข่าว ชั้น 1 สป.อว.
วันจันทร์ที่ 17 มกราคม 2565
“รมช.มนัญญา” ห่วงเกษตรกร เตือนอย่านำซากสุกรที่เป็นโรคตายไปทำปุ๋ยหมักและน้ำหมักชีวภาพ
“รมช.มนัญญา” ห่วงเกษตรกร เตือนอย่านำซากสุกรที่เป็นโรคตายไปทำปุ๋ยหมักและน้ำหมักชีวภาพ
รมช.กระทรวงเกษตรฯ มนัญญา ไทยเศรษฐ์ แสดงความห่วงใยพี่น้องเกษตรกรต่อการระบาดของโรคอหิวาต์แอฟริกาในสุกร (โรค ASF) โดยเฉพาะประเด็นความเข้าใจผิดของเกษตรกรที่นำซากสุกรที่เป็นโรคตายไปทำปุ๋ยหมักและน้ำหมักชีวภาพ
วันนี้ 17 มกราคม 2565 นายระพีภัทร์ จันทรศรีวงศ์ รองปลัดกระทรวงเกษตรและสหหรณ์ ได้ลงพื้นที่ จ.นครปฐม ร่วมกับปศุสัตว์จังหวัด ปศุสัตว์อำเภอ สำนักวิจัยพัฒนาการเกษตรเขตที่ 5 และศูนย์วิจัยพัฒนาการเกษตร จ.นครปฐม กรมวิชาการเกษตร ติดตามการควบคุมการเฝ้าระวังสถานการณ์การระบาดของโรคอหิวาต์แอฟริกาในสุกร และเน้นย้ำบูรณาการการทำงานร่วมหน่วยงานที่เกี่ยวข้อง รวมถึงได้สร้างความเข้าใจต่อพี่น้องเกษตรกรไม่ให้นำซากสัตว์ตายไปทำปุ๋ยและน้ำหมักชีวภาพ โดยได้เน้นย้ำถึงขั้นตอนการปฏิบัติและระเบียบ ข้อห้ามตาม พ.ร.บ.โรคระบาดสัตว์ และ พ.ร.บ.ปุ๋ย รวมถึงมาตรฐานขององค์การสุขภาพสัตว์โลก (OIE)
จึงขอให้พี่น้องเกษตรกรอย่าหลงเชื่อ การนำซากสุกรที่เป็นโรคตายไปทำปุ๋ยหมักและน้ำหมักชีวภาพ และหากพบซากสัตว์ตายผิดปกติ ให้แจ้งทางปศุสัตว์จังหวัดเข้ามาดำเนินการโดยเร็ว เพื่อป้องกันการแพร่ระบาดของโรค ASF ซึ่งมีความทนทานสามารถมีชีวิตอยู่ในธรรมชาติได้นานซึ่งเป็นอันตรายอย่างยิ่งต่อสุขภาพของมนุษย์และสัตว์
วันพฤหัสบดีที่ 16 ธันวาคม 2564
ดีอีเอส เร่งคัดสรรผลงานเด่นหน่วยงานในสังกัดในรอบ 1 ปี พร้อมเตรียมจัดกิจกรรม/โครงการมอบเป็นของขวัญปีใหม่ 2565 ให้กับประชาชน
ดีอีเอส เร่งคัดสรรผลงานเด่นหน่วยงานในสังกัดในรอบ 1 ปี พร้อมเตรียมจัดกิจกรรม/โครงการมอบเป็นของขวัญปีใหม่ 2565 ให้กับประชาชน
เมื่อวันที่ 16 ธันวาคม 2564 นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) เป็นประธานการประชุม Top Executives ครั้งที่ 11/2564 โดยมีนางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม พร้อมด้วยผู้บริหารจากหน่วยงานในสังกัดกระทรวงดิจิทัลฯ ร่วมประชุม ณ ห้องประชุม MDES1 ชั้น 9 สำนักงานปลัดกระทรวงดิจิทัลเพื่อเศรษฐกิจและสังคม โดยที่ประชุมพิจารณาวาระสำคัญ ได้แก่ ผลงานเด่น 1 ปี ของหน่วยงานในกระทรวงดิจิทัลเพื่อเศรษฐกิจและสังคม (แต่ละหน่วยงานคัดเลือกและนำเสนอหน่วยละ 1-2 โครงการ) อีกทั้งเตรียม โครงการ/กิจกรรมต่างๆ ของกระทรวงดิจิทัลเพื่อเศรษฐกิจและสังคม เพื่อเป็นของขวัญปีใหม่ พ.ศ. 2565 มอบให้แก่ประชาชน
*********************
วันอังคารที่ 9 สิงหาคม 2565
กระทรวงเกษตรฯ จัดการประชุมคณะกรรมการควบคุมคุณภาพอาหารสัตว์ ครั้งที่ 1/2565
กระทรวงเกษตรฯ จัดการประชุมคณะกรรมการควบคุมคุณภาพอาหารสัตว์ ครั้งที่ 1/2565
นายสมชวน รัตนมังคลารัตน์ รองปลัดกระทรวงเกษตรและสหกรณ์ เป็นประธานการประชุมคณะกรรมการควบคุมคุณภาพอาหารสัตว์ ครั้งที่ 1/2565 โดยมีผู้แทนสหกรณ์ ผู้แทนกลุ่มเกษตรกร ผู้แทนผู้ประกอบธุรกิจภาคอุตสาหกรรมอาหารสัตว์ และหน่วยงานที่เกี่ยวข้อง เข้าร่วม ณ กระทรวงเกษตรและสหกรณ์ และผ่านระบบประชุมทางไกล Zoom Meeting ซึ่งที่ประชุมได้รับฟังความก้าวหน้าการปรับปรุงกฎหมายด้านปศุสัตว์ตามพระราชบัญญัติควบคุมคุณภาพอาหารสัตว์ พ.ศ.2558 โดยกฎหมายลำดับรองที่ได้มีการประกาศลงราชกิจจานุเบกษา เพิ่มเติม ประกอบด้วยกฎกระทรวง จำนวน 1 ฉบับ ประกาศกระทรวงเกษตรและสหกรณ์ จำนวน 5 ฉบับ และประกาศกรมปศุสัตว์ จำนวน 1 ฉบับ
นอกจากนี้ ที่ประชุมยังได้มีการเห็นชอบประเด็นสำคัญต่าง ๆ ได้แก่ 1) การแก้ไขนิยามอาหารสัตว์เฉพาะ ประเภทอาหารเสริมสำหรับสัตว์และกำหนดคุณภาพหรือมาตรฐานของอาหารสัตว์ควบคุมเฉพาะ ประเภทอาหารเสริมสำหรับสัตว์ 2) การกำหนดอาหารสัตว์ควบคุมเฉพาะ ประเภทวัตถุดิบชนิดข้าวโพดป่น และอาหารสัตว์ที่มิใช่อาหารสัตว์ควบคุมเฉพาะ ประเภทวัตถุดิบชนิดข้าวโพดเมล็ด และกำหนดคุณภาพหรือมาตรฐานของวัตถุดิบทั้ง 2 ชนิด 3) การกำหนดปริมาณสารพิษจากเชื้อราในอาหารสัตว์น้ำ และในวัตถุดิบชนิดรำข้าวสาลี ข้าวสาลีเมล็ด และข้าวบาร์เลย์ 4) การกำหนดลักษณะ และเงื่อนไขของอาหารสัตว์ที่ห้ามนำเข้าซึ่งมีความเสี่ยงต่อโรคอหิวาต์แอฟริกาในสุกร และ 5) การกำหนดลักษณะและเงื่อนไขของอาหารสัตว์ที่ห้ามนำเข้าซึ่งมีความเสี่ยงต่อโรคสมองฟ่ามในแกะ หรือโรคสเครพี (Scrapie หรือ transmissible spongiform encephalopathies)
วันอังคารที่ 9 สิงหาคม 2565
การรถไฟแห่งประเทศไทย จัดงานเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
และนิทรรศการ “ขบวนรถไฟแห่งความทรงจำ” เนื่องในโอกาสวันเฉลิมพระชนมพรรษา 90 พรรษา 12 สิงหาคม 2565 ณ สถานีกลางบางซื่อ
วันนี้ (9 สิงหาคม 2565) เวลา 08.30 น. ณ บริเวณสถานีกลางบางซื่อ นายนิรุฒ มณีพันธ์ ผู้ว่าการรถไฟแห่งประเทศไทย (รฟท.) กระทรวงคมนาคม เป็นประธานเปิดงานเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 โดยมีพิธีถวายราชสักการะ ถวายพระพรชัยมงคล หน้าพระบรมฉายาลักษณ์ และลงนามถวายพระพรชัยมงคล จากนั้น ได้เปิดนิทรรศการ “ขบวนรถไฟแห่งความทรงจำ” เพื่อร่วมเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงฯ โดยมีคณะผู้บริหาร พนักงาน ลูกจ้าง รฟท. และประชาชน เข้าร่วมงานอย่างพร้อมเพรียง
นายนิรุฒ มณีพันธ์ ผู้ว่าการรถไฟแห่งประเทศไทย เปิดเผยว่า การจัดงานเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง และนิทรรศการ“ขบวนรถไฟแห่งความทรงจำ” เพื่อเป็นการแสดงออกถึงความจงรักภักดี สำนึกในพระมหากรุณาธิคุณที่ได้ทรงปฏิบัติพระราชกรณียกิจเพื่อประโยชน์สุขแห่งอาณาราษฎรนานัปการ โดยภายในนิทรรศการ “ขบวนรถไฟแห่งความทรงจำ” ประกอบด้วย เรื่องราว ภาพถ่าย วีดิทัศน์ที่หาชมได้ยาก และทรงคุณค่าทางประวัติศาสตร์ของไทย การเสด็จพระราชดำเนินทางรถไฟ และปะการังเทียม พระราชประวัติและพระราชกรณียกิจ การเสด็จพระราชดำเนินเยี่ยมราษฎร 4 ภาค การกำเนิดมูลนิธิส่งเสริมศิลปาชีพ การจัดแสดงสินค้าของมูลนิธิศิลปาชีพในสมเด็จพระนางเจ้าสิริกิติ์ พระบรมราชินีนาถ เป็นต้น
ทั้งนี้ เพื่อให้ประชาชนร่วมน้อมสำนึกในพระมหากรุณาธิคุณที่เปี่ยมล้นด้วยพระเมตตา ด้วยพระราชปณิธานอันแน่วแน่ มั่นคง ทรงบำบัดทุกข์ บำรุงสุขแก่อาณาประชาราษฎร์ และพัฒนาประเทศชาติให้เจริญรุ่งเรือง นำมาซึ่งความร่มเย็นเป็นสุขของพสกนิกรทั่วทั้งแผ่นดิน นับเป็นพระมหากรุณาธิคุณอย่างหาที่สุดมิได้ ซึ่งจัดแสดงที่สถานีกลางบางซื่อ บริเวณโซนประตู 1 ตั้งแต่วันที่ 9 - 31 สิงหาคม 2565
นอกจากนี้ ในระหว่างวันที่ 12 - 14 สิงหาคมนี้ จะมีการออกร้าน และกิจกรรมสันทนาการอื่นๆ อีกมากมาย อาทิ กิจกรรมสถานีกลางบางซื่อ Super Concert ชุมทางสายดนตรี ชมศิลปินลูกทุ่งหมอลำ นำโดย ตั๊กแตน ชลดา เกษม คมสัน และบุญตา เมืองใหม่ มาร่วมขับกล่อมบทเพลงส่งความสุข พร้อมกับการจำหน่ายสินค้าราคาประหยัดช่วยลดค่าครองชีพให้กับประชาชนในราคาถูก อาทิ ข้าวถุงตราฉัตร สินค้าจาก Lotus’s ร้านค้า OTOP ร้านค้าตามแนวสองข้างทางรถไฟ ร้านค้าตลาดจตุจักร ร้านค้าโอทอปจากกรมพัฒนาชุมชน และร้านค้า อตก. ในโอกาสนี้ รฟท. จึงขอขอเชิญชวนพี่น้องประชาชน เดินทางโดยรถไฟชานเมืองสายสีแดง เที่ยวชมนิทรรศการขบวนรถไฟแห่งความทรงจำ และเที่ยวชมงานกิจกรรมที่หลากหลายได้ที่ สถานีกลางบางซื่อ
ขณะเดียวกัน ในวันที่ 12 สิงหาคม 2565 รฟท. จัดเดินขบวนรถจักรไอน้ำเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เส้นทางกรุงเทพ - ฉะเชิงเทรา - กรุงเทพ ที่สถานีกรุงเทพ (หัวลำโพง) โดยเปิดโอกาสให้ประชาชน นักท่องเที่ยว ได้ร่วมเป็นส่วนหนึ่งของการเดินทางเพื่อร่วมเฉลิมพระเกียรติและแสดงความจงรักภักดี และสำนึกในพระมหากรุณาธิคุณของพระองค์ ที่ทรงสร้างประโยชน์สุขต่อประชาชนและประเทศชาติตลอดมา โดยผู้สนใจสามารถสอบถามข้อมูลเพิ่มเติมได้ที่ ศูนย์บริการลูกค้าสัมพันธ์ โทร. 1690 ตลอด 24 ชั่วโมงหรือเว็บไซต์ www.railway.co.th หรือเฟซบุ๊ก แฟนเพจ ทีมพีอาร์การรถไฟแห่งประเทศไทย
วันพฤหัสบดีที่ 30 กันยายน 2564
สธ. จบภารกิจ 130 วัน ดูแลผู้ป่วยโควิด 19 โรงพยาบาลบุษราคัม
กระทรวงสาธารณสุข จบภารกิจดูแลผู้ป่วยโควิด 19 โรงพยาบาลบุษราคัม ตั้งแต่ 14 พฤษภาคม – กันยายน 2564 รวม 130 วันดูแลรักษาผู้ป่วยในพื้นที่กทม. และปริมณฑล 20,436 ราย พร้อมมอบประกาศเกียรติคุณ 24 หน่วยงานร่วมต่อสู้โควิด
วันนี้ (30 กันยายน 2564) ที่อาคารอิมแพคชาเลนเจอร์ เมืองทองธานี จ.นนทบุรี นายแพทย์เกียรติภูมิ วงศ์รจิตปลัดกระทรวงสาธารณสุข พร้อมด้วยนายแพทย์ธงชัย กีรติหัตถยากร รองปลัดกระทรวงสาธารณสุข นายแพทย์กิตติศักดิ์อักษรวงศ์ ผู้ช่วยปลัดกระทรวงสาธารณสุขและผู้อำนวยการโรงพยาบาลบุษราคัม และคณะผู้บริหาร ทำพิธีปิดโรงพยาบาลบุษราคัม ณ ชาเลนเจอร์ ฮอลล์ เมืองทองธานี พร้อมมอบประกาศเกียรติคุณหน่วยงานที่ร่วมสนับสนุนการดำเนินงานต่อสู้โควิด19 จำนวน 24 หน่วยงาน
นายแพทย์เกียรติภูมิกล่าวว่า โรงพยาบาลบุษราคัมใช้เวลาในการจัดตั้งเพียง7 วัน 1,000 เตียง เป็นโรงพยาบาลสนามที่ใหญ่และสมบูรณ์แบบที่สุดในประเทศไทยจากความร่วมมือของทุกฝ่าย ทั้งภาครัฐ เอกชน ประชาชน และได้ขยายเป็น 3,700 เตียง เปิดไอซียูสนาม หอผู้ป่วยวิกฤตโกเมน และหอผู้ป่วยกึ่งวิกฤตทับทิมดูแลผู้ป่วยที่มีอาการรุนแรง การปิดโรงพยาบาลบุษราคัมในวันนี้ ถือเป็นการจบภารกิจการดูแลรักษาผู้ป่วยโควิด19หลังจากที่ได้เปิดให้บริการตั้งแต่วันที่ 14 พฤษภาคมเป็นต้นมา รับดูแลผู้ป่วยที่มีอาการในพื้นที่กทม.และปริมณฑลเพื่อให้โรงพยาบาลสามารถให้การดูแลผู้ป่วยอาการหนักได้อย่างเต็มที่ โดยเฉพาะในเดือนกรกฎาคมที่มีผู้ป่วยจำนวนมากถึงวันละ 300ราย จากการแพร่ระบาดของเชื้อสายพันธุ์เดลต้า จากนั้นในเดือนกันยายนจำนวนผู้ป่วยลดลงเรื่อย ๆ เหลือประมาณ 5-6 รายต่อวัน และส่งผู้ป่วยคนสุดท้ายกลับบ้านวันที่ 20 กันยายน 2564 รวมเปิดบริการ 130 วันให้การดูแลรักษาผู้ป่วยทั้งสิ้น 20,436 ราย โดยบุคลากรทางการแพทย์และเจ้าหน้าที่จำนวนมากที่เสียสละมาปฏิบัติภารกิจที่โรงพยาบาลบุษราคัม ได้กลับไปปฏิบัติหน้าที่ในพื้นที่ของตนเอง ส่วนพื้นที่โรงพยาบาลบุษราคัมได้ทำการรื้อถอนและทำความสะอาดพื้นที่เรียบร้อยแล้ว และจัดสรรอุปกรณ์ทางการแพทย์ไปยังโรงพยาบาลภูมิภาคทั่วประเทศตามที่ได้สำรวจความต้องการของพื้นที่ไว้
นายแพทย์เกียรติภูมิกล่าวต่อว่า ขณะนี้ การดูแลรักษาผู้ติดเชื้อโควิด19 ได้ปรับรูปแบบให้ผู้ติดเชื้อที่ไม่มีอาการหรืออาการน้อยเข้าระบบรักษาตัวที่บ้าน, กักตัวที่ชุมชน, ศูนย์พักคอย, โรงพยาบาลสนามหรือในฮอสปิเทล ส่วนผู้ที่มีอาการปานกลางถึงอาการหนักส่งเข้ารักษายังโรงพยาบาล และจากมาตรการที่ดำเนินการอย่างเข้มข้นส่งผลให้โรงพยาบาลต่างๆ มีอัตราครองเตียงลดลงโดยเฉพาะในเขตกทม.และปริมณฑล อย่างไรก็ตาม ขอให้ประชาชนป้องกันตนเองสูงสุด ทุกคน ทุกที่ ทุกเวลา และมารับการฉีดวัคซีนตามนัดหมาย เพื่อลดการแพร่ระบาดของโควิด 19 ให้กลับมาใช้ชีวิตตามปกติได้โดยเร็ว
“ขอขอบคุณแพทย์ พยาบาล เจ้าหน้าที่ บุคลากรทางการแพทย์ อาสาสมัคร ผู้ปฏิบัติงานทุกภาคส่วนที่ได้เสียสละมาปฏิบัติงานดูแลรักษาผู้ป่วยโควิด 19 ที่โรงพยาบาลบุษราคัม ช่วยกันธำรงไว้ซึ่งระบบสาธารณสุขในช่วงภาวะวิกฤต รวมถึงผู้มีจิตศรัทธามอบสิ่งของอุปโภค บริโภค อุปกรณ์ทางการแพทย์และสิ่งอำนวยความสะดวกในภารกิจดูแลรักษาผู้ติดเชื้อ ทำให้ประสบความสำเร็จและจบภารกิจได้อย่างสมบูรณ์” นายแพทย์เกียรติภูมิกล่าว
********************************* 30 กันยายน 2564
วันอังคารที่ 15 กุมภาพันธ์ 2565
SME D Bank เดินหน้าพัฒนายกระดับเอสเอ็มอีไทย คลอดโปรแกรมเติมความรู้ เดือน ก.พ. 65 หนุนรวยด้วยออนไลน์
SME D Bank เดินหน้าภารกิจธนาคารเพื่อเอสเอ็มอีไทย ยกระดับเพิ่มศักยภาพผู้ประกอบการเอสเอ็มอี ผ่านกิจกรรม “ด้านการพัฒนา” เป็นประจำต่อเนื่องตลอดทั้งปี วัตถุประสงค์เพื่อสนับสนุนผู้ประกอบการเอสเอ็มอี ให้เติบโตอย่างเข้มแข็งและยั่งยืน โดยในช่วงเดือน ก.พ.2565
นางสาวนารถนารี รัฐปัตย์ กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เผยว่า SME D Bank เดินหน้าภารกิจธนาคารเพื่อเอสเอ็มอีไทย ยกระดับเพิ่มศักยภาพผู้ประกอบการเอสเอ็มอี ผ่านกิจกรรม “ด้านการพัฒนา” เป็นประจำต่อเนื่องตลอดทั้งปี วัตถุประสงค์เพื่อสนับสนุนผู้ประกอบการเอสเอ็มอี ให้เติบโตอย่างเข้มแข็งและยั่งยืน โดยในช่วงเดือนกุมภาพันธ์ 2565 มีกิจกรรมที่น่าสนใจ เน้นให้ความรู้ด้านการทำตลาดออนไลน์ ซึ่งกำลังได้รับความนิยมอย่างสูง และเป็นที่ต้องการของผู้ประกอบการเอสเอ็มอีไทย สามารถนำไปใช้ประโยชน์เพิ่มรายได้ ขยายช่องทางตลาด ตอบเทรนด์โลกธุรกิจยุคปัจจุบัน ประกอบด้วย
1.หลักสูตร “Reboot ธุรกิจ ทำน้อยแต่ได้ 100%” รุ่น 2 โดยวิทยากร คุณสุเมธ สุภา หรือ อ.ดิว จากสถาบันพัฒนาเศรษฐกิจและสังคมดิจิทัล พบกับเทคนิคเพิ่มยอดขายออนไลน์ บนแพลตฟอร์มโซเชียลมีเดีย เช่น เฟซบุ๊ก อินสตาแกรม เป็นต้น จัดในวันที่ 22 ก.พ. 2565 เวลา 09.00-12.00 น.
2.กิจกรรม “ฝากร้านฟรี SME D Bank 2022” รุ่นที่ 2 โดยวิทยากรพิเศษเจ้าของธุรกิจโรงแรมชื่อดัง มาถ่ายทอดเคล็ดลับทำตลาดออนไลน์จนประสบความสำเร็จ ได้แก่ คุณอติภัทร ด่านภัทรวรวัฒน์ เจ้าของธุรกิจ “แพ 500 ไร่” และคุณฐภูมิ โล่กันภัย เจ้าของโรงแรมแมว “โคฟูกุ” รวมถึง เปิดโอกาสให้ผู้ประกอบการเอสเอ็มอีทุกท่านที่เข้าร่วมกิจกรรม โปรโมทสินค้า ฟรี! ผ่านช่องทางของธนาคาร เช่น เพจ Powersmethai และเว็บไซต์ wdev.smebank.co.th เป็นต้น รวมถึง ได้รับความรู้เตรียมความพร้อมเข้าสู่แหล่งเงินทุน จัดในวันที่ 22 ก.พ. 2565 เวลา 13.30-16.00 น.
3.หลักสูตร “มาตรการ THAILAND PLUS PACKAGE เพื่อลดหย่อนภาษีเงินได้ให้กับกิจการ รุ่น 2” เรียนรู้และเข้าใจสิทธิประโยชน์ทางภาษี ช่วยลดต้นทุนทางธุรกิจ จัดในวันที่ 24 ก.พ. 2565 เวลา 10.00-12.00 น.
และ 4.หลักสูตร “TikTok For Business” โดยวิทยากร ภญ.โสภา พิมพ์สิริพานิชย์ หรือ โค้ชโซอี้ เจาะลึกการตลาดออนไลน์ด้วยแอปพลิเคชั่น TikTok ทั้งเทคนิคการเขียน การถ่ายทำและตัดต่อวิดีโอแบบมืออาชีพ จัดในวันที่ 25 ก.พ. 2565 เวลา 09.00-11.00 น.
สำหรับทั้ง 4 กิจกรรม จัดผ่านระบบออนไลน์ ผู้ประกอบการเอสเอ็มอีที่สนใจ สามารถสมัครเข้าร่วมได้ฟรี ติดต่อฝ่ายพัฒนาและสนับสนุนผู้ประกอบการ โทร. 02-265-4494 หรือสอบถามข้อมูลเพิ่มเติม Call Center 1357
วันพฤหัสบดีที่ 23 กันยายน 2564
วธ. เผยผลการประเมินคุณธรรมและความโปร่งใสฯ (ITA) ภาพรวมติดอันดับ 8 จาก 21 หน่วยงาน ส่วนหน่วยงานภายใน 3 อันดับแรก กรมการศาสนา  สป.วธ. และศูนย์มานุษยวิทยาสิรินธรฯ
วธ. เผยผลการประเมินคุณธรรมและความโปร่งใสฯ (ITA) ภาพรวมติดอันดับ 8 จาก 21 หน่วยงาน ส่วนหน่วยงานภายใน 3 อันดับแรก กรมการศาสนา  สป.วธ. และศูนย์มานุษยวิทยาสิรินธรฯ
วธ. เผยผลการประเมินคุณธรรมและความโปร่งใสฯ (ITA) ภาพรวมติดอันดับ 8 จาก 21 หน่วยงานส่วนหน่วยงานภายใน 3 อันดับแรก กรมการศาสนา สป.วธ. และศูนย์มานุษยวิทยาสิรินธรฯ เป็นหน่วยงานต้นแบบด้านคุณธรรมและความโปร่งใสให้แก่หน่วยงานอื่น ๆ ได้ พร้อมประกาศยกย่อง 4 บุคคลคุณธรรม ปี 64 พอเพียง วินัย สุจริต จิตอาสา
นางยุพา ทวีวัฒนะกิจบวร ปลัดกระทรวงวัฒนธรรม กล่าวว่า ในที่ประชุมผู้บริหารระดับสูง กระทรวงวัฒนธรรม วธ. รับทราบข้อมูลทางสำนักงาน ป.ป.ช. ได้ประกาศผลการประเมินคุณธรรมและความโปร่งใสในการดำเนินงานของหน่วยงานภาครัฐ (Integrity and Transparency Assessment : ITA) ประจำปีงบประมาณ พ.ศ. 2564 ผ่านสื่อสังคมออนไลน์ ผลปรากฏว่า ในภาพรวมระดับกระทรวง (จากกลุ่มกระทรวงสังกัดของหน่วยงานภาครัฐ 21 หน่วยงาน) กระทรวงที่มีผลคะแนนเฉลี่ยสูงสุด 3 อันดับแรก ได้แก่ 1.กระทรวงดิจิทัลเพื่อเศรษฐกิจและสังคม 95.42 คะแนน
2.กระทรวงการท่องเที่ยวและกีฬา 95.41 คะแนน 3.กระทรวงกลาโหม 95.22 คะแนน ทั้งนี้ วธ. อยู่ในอันดับที่ 8
มีผลคะแนนเฉลี่ย 93.40 คะแนน อยู่ในอันดับดีกว่าปีงบประมาณ พ.ศ. 2563 ที่อยู่ในอันดับที่ 10 โดยมีผลคะแนนเฉลี่ย 85.46 คะแนน
ในส่วนของหน่วยงานภายในสังกัด วธ. ภาพรวมมีคะแนนประเมินเพิ่มขึ้นทุกหน่วยงาน เป็นหน่วยงานต้นแบบระดับ AA ด้านคุณธรรมและความโปร่งใสให้แก่หน่วยงานอื่น ๆ ได้ จำนวน 5 หน่วยงาน ซึ่งจะได้รับรางวัลประกาศเกียรติคุณจากสำนักงาน ป.ป.ช. ดังนี้ อันดับที่ 1 กรมการศาสนา ได้คะแนน 96.90 คะแนน อันดับที่ 2 สำนักงานปลัด วธ. 96.09 คะแนน อันดับที่ 3 ศูนย์มานุษยวิทยาสิรินธรฯ 95.71 คะแนน อันดับที่ 4 สำนักงานศิลปวัฒนธรรมร่วมสมัย 95.57 คะแนน และอันดับที่ 5 กรมส่งเสริมวัฒนธรรม 95.06 คะแนน โดยทั้ง 5 หน่วยงานจะต้องพัฒนากลไกการดำเนินงานอย่างต่อเนื่องเพื่อนำมาสู่ความเชื่อมั่นศรัทธา และสร้างความไว้วางใจแก่สาธารณชนได้มากยิ่งขึ้น ทั้งนี้ มีเป้าหมายจะพัฒนาการดำเนินงานและยกระดับผลการประเมิน ITA ในภาพรวมของ วธ. ให้ดียิ่งขึ้น โดยให้ทุกส่วนราชการในสังกัด วธ. องค์การมหาชน และสำนักงานกองทุนพัฒนาสื่อปลอดภัยและสร้างสรรค์ วิเคราะห์ปัญหาอุปสรรคในการดำเนินงาน และหารือร่วมกัน เพื่อพิจารณาแนวทางพัฒนาการดำเนินงานต่อไป
ปลัด วธ. กล่าวต่อไปว่า สำหรับ สป.วธ. ได้ดำเนินการขับเคลื่อนองค์กรคุณธรรมภายใต้แผนแม่บทส่งเสริมคุณธรรมแห่งชาติ ฉบับที่ 1 (พ.ศ. 2559 - 2564) ให้องค์กรมีการยกย่อง เชิดชู บุคลากรที่ทำความดีในการส่งเสริมคุณธรรมเป้าหมาย : พอเพียง วินัย สุจริต จิตอาสา เป็นแบบอย่างแก่บุคลากรในหน่วยงานได้ จึงจัดกิจกรรมคัดเลือกบุคคลคุณธรรม สป.วธ.และสำนักงานรัฐมนตรี ประจำปีงบประมาณ พ.ศ. 2564 ขึ้น โดยปีนี้มีบุคลากร ร่วมคัดเลือกบุคคลคุณธรรมฯ 533 คน จากบุคลากรทั้งหมด 670 คน ผลการตัดสินบุคคลคุณธรรม สป.วธ. และสำนักงานรัฐมนตรี ประจำปีงบประมาณ พ.ศ. 2564 ในแต่ละด้านมีดังนี้ 1. ด้านพอเพียง ได้แก่ นางสาวบรรพตี ไวยกาญจน์ นักวิเคราะห์นโยบายและแผนชำนาญการ กลุ่มพัฒนาระบบบริหาร 2. ด้านวินัย ได้แก่ นายมานัด สัตตัง พนักงานขับรถยนต์ กองพิธีการศพที่ได้รับพระราชทาน 3. ด้านสุจริต ได้แก่ นางสาวอัมพร ต้องชลวน นักวิชาการตรวจสอบภายในชำนาญการ กลุ่มตรวจสอบภายใน และ 4. ด้านจิตอาสา ได้แก่ นางสาววัชนี พุ่มโมรี นักประชาสัมพันธ์ชำนาญการพิเศษ กองยุทธศาสตร์และแผนงาน
วันจันทร์ที่ 9 พฤษภาคม 2565
เตือนภาคใต้ 7-9 พ.ค.65 ฝนตกหนัก น้ำท่วมฉับพลัน น้ำป่าไหลหลาก
#สำนักงานปลัดกระทรวงกลาโหม #กองบัญชาการกองทัพไทย #กองทัพบก #กองทัพเรือ #กองทัพอากาศ #สำนักงานตำรวจแห่งชาติ
วันอังคารที่ 7 กันยายน 2564
บีโอไอหนุน 3 มาตรการรองรับหลังโควิดคลี่คลาย
นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน (บีโอไอ) แถลงข่าวผลการประชุมคณะกรรมการส่งเสริมการลงทุน (บอร์ดบีโอไอ)
โดยที่ประชุมฯ เห็นชอบ3มาตรการสำคัญ ได้แก่ การสนับสนุนการพัฒนาวัคซีนและ/หรือยาในประเทศและการบรรเทาผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) การกระตุ้นให้ประเทศไทยเป็นศูนย์กลางการผลิตยานยนต์ไฟฟ้า และการขับเคลื่อนการลงทุนเพื่อสิ่งแวดล้อม ทั้งนี้ เพื่อเตรียมความพร้อมรองรับการเติบโตทางเศรษฐกิจภายหลังสถานการณ์โควิดคลี่คลาย
วันอาทิตย์ที่ 6 มีนาคม 2565
โฆษกรัฐบาลวอนฝ่ายค้านเบาเรื่องการเมือง แจงรัฐบาลขอมุ่งทำงานเพื่อประชาชนเพียงอย่างเดียว ลั่นพร้อมรับฟังความคิดเห็นทุกฝ่าย เพื่อพาประเทศผ่านวิกฤตไปด้วยกัน
โฆษกรัฐบาลวอนฝ่ายค้านเบาเรื่องการเมือง แจงรัฐบาลขอมุ่งทำงานเพื่อประชาชนเพียงอย่างเดียว ลั่นพร้อมรับฟังความคิดเห็นทุกฝ่าย เพื่อพาประเทศผ่านวิกฤตไปด้วยกัน
วันที่ 6 มี.ค. 65นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่ฝ่ายค้านระบุว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม จะชิงยุบสภาฯ ก่อนเปิดประชุมในวันที่ 22 พฤษภาคมนี้ เพื่อหนีการอภิปรายไม่ไว้วางใจว่า วันนี้รัฐบาลมุ่งทำงานให้กับประชาชนเพียงอย่างเดียว และลดเรื่องการเมืองลง เพราะวันนี้ประชาชนยังรอให้รัฐบาลเข้าไปข่วยแก้ไขปัญหาความเดือดร้อนอีกหลายเรื่อง ดังนั้น การให้สัมภาษณ์ในเรื่องต่างๆ ของฝ่ายค้านก็เป็นสิทธิชอบธรรมที่สามารถกระทำได้ แต่ขอให้อยู่บนพื้นฐานของข้อเท็จจริงด้วย ไม่ใช่หวังเพียงแค่เรียกกระแสอย่างเดียว เปลืองพื้นที่สื่อไปวันๆ ซึ่งประชาชนไม่ได้ประโยชน์อะไรเลย ทั้งนี้ ขอให้ประชาชนติดตามข้อเท็จจริงและคำชี้แจงในเรื่องต่างๆ จากหน่วยงานที่เกี่ยวข้อง เพื่อไม่ให้เกิดความสับสน และจะได้รับทราบถึงข้อเท็จจริงที่ชัดเจนและถูกต้องมากที่สุด ยืนยันว่า รัฐบาลจะอยู่แก้ปัญหาให้กับประชาชนจนครบเทอมแน่นอน
"สำหรับปัญหาต่างๆ ที่รัฐบาลกำลังดำเนินการแก้ไขอยู่ในขณะนี้นั้น แต่ละปัญหามีความยากง่ายแตกต่างกันไป ไม่ว่าจะเป็นโรคโควิด-19 หรือสถานการณ์ทางเศรษฐกิจ ซึ่งทุกประเทศกำลังเผชิญเหมือนกันหมดทั่วโลก อย่างไรก็ตาม รัฐบาลภายใต้การนำของท่านนายกฯ มุ่งมั่นในการหามาตรการต่างๆ เพื่อแก้ไขปัญหาเหล่านี้อย่างเป็นรูปธรรม และพร้อมจะรับฟังความคิดเห็นที่เป็นประโยชน์ทั้งจากภาครัฐ เอกชน และประชาชน เพื่อนำพาประเทศผ่านพ้นวิกฤตไปด้วยกัน" นายธนกร กล่าว
--------------------
วันอังคารที่ 26 เมษายน 2565
​ "เอกอัครราชทูตสาธารณรัฐสิงคโปร์เข้าเยี่ยมคำนับปลัดกระทรวงกลาโหมเพื่อแสดงความยินดีในโอกาสเข้ารับหน้าที่"
ในวันอังคาร ที่ ๒๖ เมษายน ๒๕๖๕ นาย Kevin Cheok (เควิน ฉ็อก) เอกอัครราชทูตสาธารณรัฐสิงคโปร์ประจำประเทศไทย เข้าเยี่ยมคำนับ พลเอก วรเกียรติ รัตนานนท์ ปลัดกระทรวงกลาโหม
ณ ห้องพระบารมีปกเกล้า ในศาลาว่าการกลาโหม เพื่อแสดงความยินดีในโอกาสที่ปลัดกระทรวงกลาโหมเข้ารับหน้าที่
โดยความร่วมมือของไทยและสิงคโปร์ จะเป็นการพัฒนาไปสู่ความร่วมมือในหลายมิติ อาทิ ด้านสาธารณสุข การเปิดพรมแดน ความร่วมมือเพื่อพัฒนาเมืองอัจฉริยะ การพัฒนาอย่างยั่งยืน เศรษฐกิจสีเขียวตามแนวคิด BCG Model (Bio-Circular-Green Economy) ของไทย กับ Green Plan 2030 ของสิงคโปร์ ตลอดจน Digital Economy
การเข้าเยี่ยมคำนับในครั้งนี้นับเป็นโอกาสอันดีที่จะได้พบปะทำความรู้จัก และสร้างความคุ้นเคยกับผู้แทนของต่างประเทศที่ประจำอยู่ในประเทศไทย รวมทั้งร่วมหารือเกี่ยวกับแนวทางในการพัฒนาความสัมพันธ์และความร่วมมือทางทหารตลอดจนแลกเปลี่ยนข้อคิดเห็นในประเด็นต่างๆ ที่มีความสนใจร่วมกัน ซึ่งจะมีส่วนช่วยกระชับความสัมพันธ์ระหว่างทั้งสองประเทศให้แน่นแฟ้นยิ่งขึ้น
วันพุธที่ 6 เมษายน 2565
วธ.เปิดตัวหนังสั้นสื่อสร้างสรรค์ส่งเสริมสังคมไทย “จอมคนพลิกแผ่นดิน-Yellow Umbrella” หวังสร้างค่านิยม ปลูกฝังจิตสำนึก ความรักและความสามัคคี
วธ.เปิดตัวหนังสั้นสื่อสร้างสรรค์ส่งเสริมสังคมไทย “จอมคนพลิกแผ่นดิน-Yellow Umbrella” หวังสร้างค่านิยม ปลูกฝังจิตสำนึก ความรักและความสามัคคี
วธ.เปิดตัวหนังสั้นสื่อสร้างสรรค์ส่งเสริมสังคมไทย “จอมคนพลิกแผ่นดิน-Yellow Umbrella” หวังสร้างค่านิยม ปลูกฝังจิตสำนึก ความรักและความสามัคคี
นางยุพา ทวีวัฒนะกิจบวร ปลัดกระทรวงวัฒนธรรม (วธ.) เปิดเผยว่า ตามพันธกิจของกระทรวงวัฒนธรรมในการเทิดทูนสถาบันชาติ ศาสนา พระมหากษัตริย์ และทำนุบำรุงศาสนา ศิลปะ และวัฒนธรรมให้มีการรักษา สืบทอดและพัฒนาอย่างยั่งยืน รวมทั้งเพื่อดำเนินการตามพันธกิจในการสร้างจิตสำนึก สร้างค่านิยม และวิถีชีวิตที่ดีงามในสังคมไทย ที่สำคัญรวมทั้งเป็นการขับเคลื่อนแผนพัฒนาด้านการพัฒนาสื่อปลอดภัยและสร้างสรรค์ ระยะที่ 1 (พ.ศ. 2563 – 2565) ตามยุทธศาสตร์ที่ 1 การสนับสนุนการผลิตและเผยแพร่สื่อปลอดภัยและสร้างสรรค์ ทั้งนี้กระทรวงวัฒนธรรม โดยกองเฝ้าระวังทางวัฒนธรรมได้ดำเนินการผลิตสื่อสร้างสรรค์ในรูปแบบภาพยนตร์สั้นส่งเสริมสังคมไทย เพื่อเสริมสร้างค่านิยม จิตสำนึก ความรัก ความสามัคคี และการเทิดทูนสถาบันพระมหากษัตริย์ สำหรับเด็ก เยาวชน และประชาชนทั่วไป จำนวน 2 เรื่อง เรื่องแรก ได้แก่ “จอมคนพลิกแผ่นดิน” นำแสดงโดยนางสาวเวณิตา ลอยวัฒนกุล รับบท เรย์ และนายภานุ ภานุพงษ์ รับบท อเล็กซ์ เป็นเรื่องราวการผจญภัยของเรย์และอเล็กซ์อาศัยในหมู่บ้านที่แห้งแล้ง ทั้ง 2 คนพยายามหาหนทางพลิกฟื้นแผ่นดินให้กลับมาอุดมสมบูรณ์อีกครั้ง แต่ไม่ประสบความสำเร็จจึงนำหลักปรัชญาของเศรษฐกิจพอเพียงมาปรับใช้จนเพาะปลูกสำเร็จกลายเป็นแหล่งอาหารที่ยั่งยืน เรื่องที่สอง “Yellow Umbrella” เรื่องราวของเด็กวัยรุ่นคนหนึ่งที่ไม่ยอมยิ้มและเกิดคำถามว่า ทำไมเมืองไทยต้องยิ้มด้วย
ปลัด วธ. กล่าวต่อไปว่า หลังจากนี้ วธ. จะเผยแพร่สื่อปลอดภัยและสร้างสรรค์ในรูปแบบภาพยนตร์สั้นเรื่อง “จอมคนพลิกแผ่นดิน” และภาพยนตร์แอนิเมชัน เรื่อง “Yellow Umbrella” ทางช่องทาง Facebook Fanpage “กระทรวงวัฒนธรรม” “กลุ่มประชาสัมพันธ์ สำนักงานปลัดกระทรวงวัฒนธรรม”และ “กองเฝ้าระวังทางวัฒนธรรม” และทาง Youtube Channel ช่อง “สำนักงานปลัดกระทรวงวัฒนธรรม” และ “Culture Surveillance Bureau” ให้เด็กและเยาวชน ประชาชนได้รับชมและสามารถนำไปใช้เป็นสื่อการเรียนการสอนของโรงเรียนต่างๆ เพื่อให้ทุกภาคส่วนร่วมกันสร้างปลูกฝังจิตสำนึก สร้างค่านิยม และวิถีชีวิตที่ดีงามในสังคมไทย ที่สำคัญเป็นการส่งเสริมการผลิตสื่อสร้างสรรค์ให้ประชาชนใช้สื่ออย่างสร้างสรรค์ รู้เท่าทันสื่อและก่อให้เกิดสังคมแห่งการเรียนรู้บนพื้นฐานวัฒนธรรมที่ดีงามด้วย
วันเสาร์ที่ 30 ตุลาคม 2564
รองโฆษกเผย นายกฯ อนุมัติจัดงานลอยกระทง พร้อมกำชับให้หน่วยงานในพื้นที่จัดงานลอยกระทงต้องมีมาตรการกำกับดูแลความปลอดภัย โดยต้องตรวจความพร้อมก่อนถึงวันงาน 1 สัปดาห์
รองโฆษกประจำสำนักนายกรัฐมนตรี เผย นายกฯ อนุมัติจัดงานลอยกระทง พร้อมกำชับให้หน่วยงานในพื้นที่จัดงานลอยกระทงต้องมีมาตรการกำกับดูแลความปลอดภัย โดยต้องตรวจความพร้อมก่อนถึงวันงาน 1 สัปดาห์
วันนี้ 30 ตุลาคม 2564 นางสาวรัชดา ธนาดิเรก รองโฆษกประจำสำนักนายกรัฐมนตรี เผย นายกรัฐมนตรี ได้อนุมัติให้หน่วยงานสามารถจัดงานประเพณีลอยกระทง พ.ศ. 2564 เพื่ออนุรักษ์ สืบสานและส่งเสริมประเพณีลอยกระทงที่ทรงคุณค่า โดยอาศัยหลัก COVID-Free Setting (มาตรการปลอดภัยสำหรับองค์กร) และ Universal Prevention (การป้องกันการติดเชื้อแบบครอบจักรวาล) โดยมีแนวทางและมาตรการรณรงค์ ในการจัดงานประเพณีลอยกระทง ดังนี้ 1) ขอความร่วมมือหน่วยงานที่เกี่ยวข้องร่วมกำหนดมาตรการรักษาความปลอดภัยและบังคับใช้อย่างเคร่งครัด เช่น ห้ามปล่อยโคมลอย งดเล่นดอกไม้ไฟ พลุ ประทัด รณรงค์ลอยกระทงปลอดเหล้า เป็นต้น 2) ให้หน่วยงานที่เกี่ยวกับการจราจรทั้งทางบกและทางน้ำ ตรวจสอบความเรียบร้อยของยานพาหนะที่จะใช้รับส่งประชาชนในช่วงประเพณีลอยกระทง และ 3) ขอความร่วมมือผู้จัดงานและหน่วยงานที่เกี่ยวข้องเพิ่มมาตรการป้องกันและควบคุมการแพร่ระบาดของโรคโควิด-19 ของกระทรวงสาธารณสุขและกระทรวงวัฒนธรรม โดยการควบคุมผู้ร่วมงานไม่ให้แออัด สวมหน้ากากอนามัยตลอดเวลา กำหนดให้เว้นระยะห่างทางสังคมในทุกกิจกรรม
ในด้านการเตรียมความพร้อมสถานที่ ให้ทุกสถานที่ที่จัดงานประเพณีลอยกระทงจะต้องมีจุดคัดกรองอุณหภูมิ จัดให้มีจุดลงทะเบียน “ไทยชนะ” ก่อนเข้าและออก จุดบริการเจลแอลกอฮอล์ จัดจุดทิ้งขยะที่มีฝาปิดมิดชิด ทำความสะอาดพื้นผิวสัมผัสทั้งก่อนและหลังการจัดงาน และทำความสะอาดห้องสุขาทุก 1-2 ชั่วโมง หากภายในงานมีการแสดงให้ทำความสะอาดก่อนและหลังการแสดงทุกรอบ
“ในส่วนการจัดงานลอยกระทง นายกรัฐมนตรี ได้กำชับให้ผู้จัดงานและหน่วยงาน ต้องดำเนินการตามมาตรการกำกับดูแลความปลอดภัย และมาตรการทางสาธารณสุขอย่างเคร่งครัด โดยต้องตรวจความพร้อมก่อนถึงวันงาน 1 สัปดาห์ หากพบว่าไม่มีความพร้อมจะระงับไม่ให้จัดงาน” นางสาวรัชดากล่าว
---------------------------
กลุ่มประชาสัมพันธ์และเผยแพร่
วันจันทร์ที่ 16 สิงหาคม 2564
ออมสิน จัดเต็มแคมเปญ CSR “ออมสินห่วงใย ส่งกำลังใจให้สังคม” ร่วมสู้ภัย COVID-19 เปิดตัวเพจ “ออมสินห่วงใย” ศูนย์กลางความช่วยเหลือแห่งใหม่บนโลกโซเชียล
ธ.ออมสินจัดโครงการใหญ่ “ออมสินห่วงใยส่งกำลังใจให้สังคม” บริจาคกว่า 15 ลบ. สนับสนุนภารกิจสู้ภัย COVID-19 เปิดตัวเพจ “ออมสินห่วงใย” สร้างศูนย์กลางช่วยเหลือแห่งใหม่บนโซเชียล ร่วมด้วยทีมไรเดอร์ออมสินห่วงใย อาสาจัดส่งยาและเวชภัณฑ์แก่ผู้ป่วยรักษาตัวที่บ้าน
นายวิทัย รัตนากร ผู้อำนวยการธนาคารออมสิน เปิดเผยว่า ด้วยสถานการณ์ผู้ป่วยติดเชื้อ COVID-19 ที่มีจำนวนเพิ่มมากขึ้นเรื่อยๆ และเกิดพื้นที่ระบาดใหม่เพิ่มขึ้นทุกวัน โดยที่ขณะนี้มีผู้ป่วยและผู้เดือดร้อนที่รอรับความช่วยเหลืออยู่อีกเป็นจำนวนมาก ธนาคารออมสินจึงริเริ่มจัดทำ โครงการ “ออมสินห่วงใย ส่งกำลังใจให้สังคม” บริจาคเงิน 15 ล้านบาท มอบความช่วยเหลือสู้ภัย COVID-19 แก่หน่วยงานต่าง ๆ อาทิ การบริจาคเงินจัดตั้งศูนย์พักคอย กทม. รองรับผู้ป่วยสีเขียว การบริจาคเงินสนับสนุนภารกิจโรงพยาบาลสนาม ของโรงพยาบาลธรรมศาสตร์ เฉลิมพระเกียรติ และการบริจาคเงินสนับสนุนภารกิจของโรงพยาบาลศรีธัญญา
นอกจากนี้ ธนาคารได้มอบทรัพย์สินที่รอการขาย (NPA) ให้ทางราชการนำไปใช้ประโยชน์ในการจัดทำเป็นสถานที่กักตัวผู้สัมผัสเสี่ยงสูง (Local Quarantine) หรือศูนย์แยกกักตัวในชุมชน (Community Isolation) ของแต่ละพื้นที่ อาทิ ศูนย์การเรียนรู้วิทยาลัยออมสิน (ศูนย์การเรียนรู้ส่องแสง) ซึ่งเป็นอาคารเรียน บ้านพัก และหอประชุม บนพื้นที่กว่า 50 ไร่ ตั้งอยู่ที่อำเภอหาดใหญ่ จังหวัดสงขลา รวมถึงอาคาร บ้านเรือน และรีสอร์ตอีกหลายแห่ง ในจังหวัดลำปาง ลพบุรี พิษณุโลก โดยขณะนี้อยู่ระหว่างเตรียมการส่งมอบพื้นที่แก่หน่วยงานที่รับผิดชอบการจัดตั้งศูนย์ฯ และเตรียมขยายผลดำเนินการ ในจังหวัดอื่นต่อไป
ด้านการช่วยเหลือระดับชุมชนและประชาชน ธนาคารได้เปิดตัว เฟสบุ๊กเพจ “ออมสินห่วงใย” อาสาเป็นศูนย์รวมความช่วยเหลือแห่งใหม่บนโลกโซเชียล ให้ผู้ป่วยหรือผู้เดือดร้อนเข้าถึงความช่วยเหลือได้เร็วขึ้นและง่ายขึ้น โดยเพจออมสินห่วงใยพร้อมให้ความช่วยเหลือ 3 ด้าน ได้แก่ (1) บริการ “ไรเดอร์ออมสินห่วงใย” จัดส่งยา เวชภัณฑ์ หรือสิ่งของยังชีพ ทั้งที่เป็นการส่งให้ผู้ที่ติดต่อเพจออมสินห่วงใยโดยตรง และช่วยภารกิจของหน่วยงานหรือกลุ่มจิตอาสาที่ขาดแคลนกำลังคนในการส่งของให้ผู้ป่วย (2) การบริจาคอาหารฟรี ทั้งอาหารปรุงสุกและอาหารแห้ง และ (3) การช่วยเหลือหน่วยงาน พันธมิตร และกลุ่มจิตอาสา ทำภารกิจช่วยเหลือผู้เดือดร้อนของแต่ละเครือข่าย เช่น สปสช. กลุ่มเส้นด้าย เพจอีจัน เพจเราต้องรอด We Care Network ตลอดจนสถานพยาบาลในพื้นที่ธนาคารออมสินภาคทั่วประเทศ ทั้งนี้ ประชาชนและหน่วยงานต่าง ๆ สามารถติดตามข้อมูล หรือแจ้งรายละเอียดความช่วยเหลือที่ต้องการได้ตลอด 24 ชั่วโมงโดยกดไลค์และติดตามเพจ “ออมสินห่วงใย” เพียงคลิก facebook/GSBfightCOVID หรือเข้า facebook พิมพ์ค้นหา “ออมสินห่วงใย” ตั้งแต่วันนี้ เป็นต้นไป
https://www.gsb.or.th/news/gsbpr45/
วันศุกร์ที่ 8 ตุลาคม 2564
ครม. อนุมัติ 1.32 พันล้าน เยียวยาค่าใช้จ่ายการศึกษาช่วงโควิด ครอบคลุมเด็กเล็กกว่า 6 แสนคน
....
ครม. อนุมัติวงเงิน 1,320 ล้านบาท แก่โครงการให้ความช่วยเหลือบรรเทาภาระค่าใช้จ่ายด้านการศึกษาในช่วงการแพร่ระบาดโควิด-19 สำหรับ เด็กเล็ก ครอบคลุม 660,000 คน ในศูนย์พัฒนาเด็กเล็ก สังกัดองค์กรปกครองส่วนท้องถิ่น โดยจ่ายให้ผู้ปกครอง รายละ 2,000 บาท
.
กรอบวงเงินนี้อยู่ภายใต้ พ.ร.ก.เงินกู้ฯ พ.ศ.2564 โดยให้กรมส่งเสริมการปกครองท้องถิ่นจัดส่งรายชื่อให้กระทรวงศึกษาธิการตรวจสอบความซ้ำซ้อนและทำฐานข้อมูลให้เป็นปัจจุบัน
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 18 พฤษภาคม 2565
องคมนตรี ตรวจเยี่ยม รพร.จอมบึง จ.ราชบุรี พัฒนาระบบดูแลผู้ป่วยถึงชุมชน และเป็นต้นแบบด้านการดูแลสิ่งแวดล้อม
องคมนตรี ในฐานะประธานกรรมการมูลนิธิโรงพยาบาลสมเด็จพระยุพราช ตรวจเยี่ยมให้กำลังใจและติดตามความก้าวหน้าการพัฒนางานของโรงพยาบาลสมเด็จพระยุพราชจอมบึง จังหวัดราชบุรี ซึ่งเป็นโรงพยาบาลชุมชนต้นแบบด้านการดูแลสิ่งแวดล้อม มีการพัฒนางานทั้งการแพทย์แผนไทย
องคมนตรี ในฐานะประธานกรรมการมูลนิธิโรงพยาบาลสมเด็จพระยุพราช ตรวจเยี่ยมให้กำลังใจและติดตามความก้าวหน้าการพัฒนางานของโรงพยาบาลสมเด็จพระยุพราชจอมบึง จังหวัดราชบุรี ซึ่งเป็นโรงพยาบาลชุมชนต้นแบบด้านการดูแลสิ่งแวดล้อม มีการพัฒนางานทั้งการแพทย์แผนไทย ดูแลผู้ป่วยจิตเวช ผู้พิการ และบริการรถเคลื่อนที่โรคหลอดเลือดสมองเฉียบพลัน (Mobile Stroke Unit) ดูแลผู้ป่วยถึงระดับชุมชน
วันนี้ (18 พฤษภาคม 2565) ที่โรงพยาบาลสมเด็จพระยุพราชจอมบึง จังหวัดราชบุรี ศาสตราจารย์เกียรติคุณนายแพทย์เกษม วัฒนชัย องคมนตรี ประธานกรรมการมูลนิธิโรงพยาบาลสมเด็จพระยุพราช พร้อมด้วยนายแพทย์โสภณ เมฆธน ผู้ช่วยรัฐมนตรีประจำกระทรวงสาธารณสุข นายแพทย์ธนรักษ์ ผลิพัฒน์ ผู้ตรวจราชการกระทรวงสาธารณสุข เขตสุขภาพที่ 5 และหน่วยงานที่เกี่ยวข้อง ตรวจเยี่ยมให้กำลังใจการปฏิบัติงานและติดตามความก้าวหน้าการพัฒนางานสำคัญของโรงพยาบาล พร้อมมอบโล่ประกาศเกียรติคุณแก่ผู้ทำคุณประโยชน์ต่อโรงพยาบาลและมูลนิธิโรงพยาบาลสมเด็จพระยุพราช สาขาจอมบึง มอบถุงพระราชทานเพื่อนำไปมอบให้กับผู้ป่วยที่มารับบริการ และเยี่ยมชมการพัฒนางานในชุมชน
นายแพทย์โสภณ เมฆธน ผู้ช่วยรัฐมนตรีประจำกระทรวงสาธารณสุข กล่าวว่า โรงพยาบาลสมเด็จพระยุพราชจอมบึงเป็นโรงพยาบาลชุมชนขนาด60 เตียง มีแพทย์เฉพาะทาง 4 สาขา ได้แก่ กุมารเวชกรรม สูตินรีเวชกรรม อายุรกรรม และเวชศาสตร์ครอบครัว เป็นต้นแบบด้านการดูแลสิ่งแวดล้อมตามมาตรฐานสากล ISO 14001 และ Green and Clean Hospital ที่ดำเนินงานโดยใช้แนวคิดเศรษฐกิจพอเพียง ทำให้ได้รับรางวัลโรงพยาบาลดีเด่นด้านการจัดการอนามัยสิ่งแวดล้อมอย่างยั่งยืนสู่วิถีพอเพียง ระดับจังหวัด จากกรมอนามัย ในด้านการบริการ มีการพัฒนางานด้านการแพทย์แผนไทยทั้งในโรงพยาบาลและชุมชน รวมถึงการทำจิตอาสาเยาวชนเพื่อการสืบสานงานด้านการแพทย์แผนไทย รวมทั้งจัดบริการเชิงรุกแก่ประชาชนที่เข้าถึงบริการได้ยาก เช่น การทำเครือข่ายดูแลผู้ป่วยจิตเวช เพื่อลดปัญหาการขาดยา การทำเครือข่ายผู้พิการที่เน้นการช่วยเหลือ ค้นหาเชิงรุก ร่วมกับสนับสนุนการจัดทำเครื่องฟื้นฟูผู้พิการ โดยใช้วัสดุที่หาได้ง่ายในท้องถิ่น เพื่อให้ผู้พิการสามารถกลับมาใช้ชีวิตได้อย่างมีคุณภาพ
นอกจากนี้ ยังร่วมกับศูนย์โรคหลอดเลือดสมองศิริราช คณะแพทยศาสตร์ศิริราชพยาบาล คณะวิศวกรรมศาสตร์ มหาวิทยาลัยมหิดล และภาคีเครือข่าย พัฒนาระบบบริการรักษาโรคหลอดเลือดสมองเฉียบพลันด้วยMobile Stroke Unit (MSU) ออกให้บริการผู้ป่วยร่วมกับระบบปรึกษาทางไกลกับแพทย์ผู้เชี่ยวชาญด้านโรคหลอดเลือดสมองผ่านเทคโนโลยีดิจิทัลและ 4G/5G เพื่อวางแผนให้การรักษา อาทิ การให้ยาสลายลิ่มเลือดทางหลอดเลือดดำ ณ จุดเกิดเหตุหรือจุดนัดพบ การฉีดสารทึบรังสีเพื่อวินิจฉัยภาวะหลอดเลือดขนาดใหญ่อุดตันเพื่อส่งต่อรับการรักษาด้วยการใส่สายสวนเปิดหลอดเลือดในโรงพยาบาลที่มีศักยภาพ รวมถึงให้คำปรึกษาและอบรมบุคคลากรในการจัดตั้งหอผู้ป่วยโรคหลอดเลือดสมองในโรงพยาบาล ให้การดูแลรักษาผู้ป่วยโรคหลอดเลือดสมองในอำเภอจอมบึง สวนผึ้ง และบ้านคา โดยตั้งแต่วันที่ 2 สิงหาคม 2564 รถ Mobile Stroke Unit ให้บริการผู้ป่วยหลอดเลือดสมองเฉียบพลัน รวม 34 ราย จากผู้ป่วยทั้งหมด 39 ราย
***************************************** 18 พฤษภาคม 2565
วันศุกร์ที่ 1 เมษายน 2565
พม. ดึงเครือข่าย จ.แพร่ เร่งตั้งศูนย์ช่วยเหลือสังคมตำบลให้ครอบคลุม ช่วยแก้ปัญหาความยากจนแบบพุ่งเป้า
พม. ดึงเครือข่าย จ.แพร่ เร่งตั้งศูนย์ช่วยเหลือสังคมตำบลให้ครอบคลุม ช่วยแก้ปัญหาความยากจนแบบพุ่งเป้า
วันที่ 31 มี.ค. 65เวลา 13.30 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)พร้อมด้วยนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) นางสาวนิติยา พงษ์พานิชรองผู้ว่าราชการจังหวัดแพร่ และคณะผู้บริหารกระทรวง พม. ลงพื้นที่จังหวัดแพร่ เพื่อเปิดศูนย์ช่วยเหลือสังคมตําบลบ้านหนุน อําเภอสอง และมอบเงินสงเคราะห์ผู้มีรายได้น้อยและผู้ไร้ที่พึ่ง จํานวน 200 ครัวเรือน จากนั้น เดินทางไปเปิดศูนย์ช่วยเหลือสังคมตําบลเวียงทอง อําเภอสูงเม่น และมอบเงินสงเคราะห์ผู้ประสบปัญหาทางสังคมกรณีฉุกเฉิน จํานวน 200 ครัวเรือน และเงินสงเคราะห์เด็กในครอบครัวยากจน จํานวน 20 ครัวเรือน และเดินทางไปเปิดศูนย์ช่วยเหลือสังคมตําบลเหมืองหม้อ อําเภอเมืองแพร่ และเปิดโรงเรียนครอบครัวตําบลเหมืองหม้อ พร้อมทั้งมอบเงินสงเคราะห์ผู้มีรายได้น้อยและผู้ไร้ที่พึ่ง จํานวน 200 ครัวเรือน มอบรางวัลอาสาสมัครพัฒนาสังคมและความมั่นคงของมนุษย์ (อพม.) ดีเด่น นอกจากนี้ ได้พบปะพูดคุยกับผู้แทนสภาเด็กและเยาวชนตำบล กลุ่มสตรี โรงเรียนผู้สูงอายุ และกลุ่มวิสาหกิจชุมชน พร้อมทั้งเยี่ยมชมผลงาน รวมทั้งได้เยี่ยมชมกิจกรรม Move on Bully รณรงค์ต่อต้านการบูลลี่ (Bully) จากเพจ Because We Care ภายใต้ความร่วมมือระหว่างกระทรวง พม. สำนักงานตำรวจแห่งชาติ (ตร.) และภาคีเครือข่าย นำโดยนายอนุกูล ปีดแก้ว อธิบดีกรมพัฒนาสังคมและสวัสดิการ และ พันตำรวจเอกหญิง ศิริกุล ศรีสง่า ผู้ดูแลเพจ ซึ่งนำบทเพลงปล่อยผ่าน (Move on Bully) ที่มีเนื้อหาในการให้กำลังใจแก่ผู้ที่ถูก Bully มาถ่ายทอด สอนร้องเพลง และร่วมร้องเพลงกับเด็กๆ ในชุมชนเวียงทอง อำเภอสูงเม่น ซึ่งจะมีการขยายผลการจัดกิจกรรมในพื้นที่ต่าง ๆ ต่อไป
นายจุติกล่าวว่า วันนี้มาเป็นตัวแทนของ พลเอก ประยุทธ์ จันทร์โอชา นายกรัฐมนตรี ที่มาดูแลศูนย์ช่วยเหลือสังคมตำบลในการแก้ปัญหาความยากจนแบบพุ่งเป้า โดยมีรองผู้ว่าราชการจังหวัดแพร่ซึ่งได้รับภารกิจให้เร่งดูแลปัญหาตามที่นายกรัฐมนตรีได้มอบหมาย โดยอยากให้มีการแก้ไขปัญหาอย่างจริงจังในทุกมิติ และทุกกระทรวงจะบูรณาการร่วมกัน เพราะงานของประชาชนคืองานหลักที่ต้องเร่งแก้ไข และสิ่งสำคัญคือการแก้ปัญหาหนี้สินครัวเรือน การแก้ปัญหารายได้ของประชาชนให้มีอาชีพใหม่เพิ่มเติม การแก้ปัญหาการศึกษาในเรื่องการขาดทุนทรัพย์ การลดค่าใช้จ่าย และการลดความเหลื่อมล้ำ ซึ่งเราดำเนินการในหลายมิติร่วมกับทุกกระทรวง โดยหวังว่าจะเห็นความคืบหน้าของการแก้ไขปัญหาผ่านศูนย์แห่งนี้ ตามความต้องการของนายกรัฐมนตรีที่จะไม่ทิ้งใครไว้ข้างหลัง
นายจุติ กล่าวเพิ่มเติมว่า สำหรับการลงพื้นที่จังหวัดแพร่ในวันนี้ ตนและคณะได้มาเปิดศูนย์ช่วยเหลือสังคมตําบลรวม 3 แห่งซึ่งศูนย์ดังกล่าวจะเป็นศูนย์กลางบูรณาการความช่วยเหลือสำหรับการให้บริการสวัสดิการสังคมที่ครอบคลุมแก่กลุ่มเปราะบางและประชาชนทุกช่วงวัยที่ประสบปัญหาความเดือดร้อนทางสังคมและสถานการณ์โควิด - 19 ในพื้นที่ ภายใต้การให้บริการสังคมแบบเบ็ดเสร็จ ณ จุดเดียว (One Stop Service) อย่างรวดเร็ว โดยไม่จำเป็นต้องเดินทางไกลเข้ามาติดต่อขอความช่วยเหลือในตัวเมือง โดยการทำงานร่วมกันระหว่างหน่วยงานของกระทรวง พม. ในพื้นที่ และภาคีเครือข่ายทุกภาคส่วน อาทิ องค์กรปกครองส่วนท้องถิ่น ภาครัฐ ภาคเอกชน และภาคประชาสังคม รวมทั้งอาสาสมัครพัฒนาสังคมและความมั่นคงของมนุษย์ (อพม.)